แถมสินค้า & ภาษี
โดย...สมชาย ชูเกตุ
17 มิ.ย. 2559

โดย...สมชาย ชูเกตุ
ผู้ประกอบการธุรกิจขายสินค้าหรือให้บริการต่างก็เรียกลูกค้าโดยมีกลยุทธ์ที่คล้ายๆ กัน ได้แก่ การลดราคา แจกสินค้า แถมสินค้า แถมบริการ จับสลากชิงรางวัล หรือส่งเสริมการขายด้วยวิธีอื่นๆ เช่น ผ่อนชำระเงินโดยไม่มีดอกเบี้ย เป็นต้น ทุกอย่างที่ทำก็เพื่อเพิ่มยอดขายสินค้าหรือเรียกลูกค้าให้มาใช้บริการมากขึ้น โดยเฉพาะการขายสินค้าหรือการให้บริการที่ต้องแข่งขันกับเจ้าตลาด กลยุทธ์เพื่อส่งเสริมการขายจึงเป็นวิธีที่นิยมนำมาใช้
การแถมสินค้าเป็นวิธีหนึ่งที่นิยมใช้ มีประเด็นภาษีตามประมวลรัษฎากรมาเกี่ยวข้อง สินค้าที่แถมต้องเสียภาษีเงินได้ ภาษีมูลค่าเพิ่ม ต้องหักภาษีเงินได้ ณ ที่จ่ายหรือไม่ สรุปได้ดังนี้
· ภาษีมูลค่าเพิ่ม ผู้ประกอบการจดทะเบียนภาษีมูลค่าเพิ่มที่ได้แถมสินค้าให้แก่ลูกค้าที่ได้ซื้อสินค้าหรือได้ใช้บริการ ไม่ต้องนำมูลค่าสินค้าที่แถมมาเป็นมูลค่าฐานภาษี กล่าวคือ ไม่ต้องนำมาเสียภาษีมูลค่าเพิ่ม แต่สินค้าที่แถมต้องเป็นไปตามหลักเกณฑ์และเงื่อนไขที่กฎหมายกำหนด ดังนี้
- สินค้าที่แถมเป็นสิ่งของที่มีมูลค่าไม่เกินมูลค่าสินค้าหรือบริการที่ลูกค้าซื้อหรือใช้บริการ และ
- ได้แถมสินค้าขณะที่ขายสินค้าหรือให้บริการ และ
- ผู้ประกอบการได้ระบุสินค้าที่แถมไว้ในใบกำกับภาษีให้ชัดแจ้งขณะที่ออกใบกำกับภาษี
สินค้าที่แถมนั้น ผู้ประกอบการฯ มีสิทธินำภาษีซื้อของสินค้าไปลงรายงานภาษีซื้อและนำไปเครดิตภาษีได้เพราะเป็นภาษีซื้อที่เกี่ยวข้องโดยตรงกับการประกอบกิจการ ไม่ต้องห้ามนำไปเครดิตภาษีหรือขอคืนภาษีซื้อแต่อย่างใด สินค้าที่แถมจะเป็นสินค้าชนิดเดียวกันกับสินค้าที่ลูกค้าซื้อหรือไม่ก็ได้ และสินค้าที่แถมจะส่งมอบให้ลูกค้าในวันอื่นๆ หลังจากวัน เดือน ปี ที่ระบุในใบกำกับภาษีก็ได้  
ผู้ประกอบการจดทะเบียนภาษีมูลค่าเพิ่มมากรายที่ได้แถมสินค้าให้แก่ลูกค้า แต่ไม่ได้ปฏิบัติตามเงื่อนไขที่กฎหมายกำหนด ผลก็คือ มูลค่าสินค้าที่แถมต้องนำไปเสียภาษีมูลค่าเพิ่ม รวมถึงต้องเสียเบี้ยปรับและเงินเพิ่มนอกเหนือจากภาษีมูลค่าเพิ่มที่ต้องชำระ  
·ภาษีเงินได้นิติบุคคล ต้นทุนของสินค้าที่แถมถือเป็นรายจ่ายในการคำนวณกำไรสุทธิเพื่อเสียภาษีเงินได้นิติบุคคล ไม่ต้องห้ามตามมาตรา 65 ตรี แห่งประมวลรัษฎากร และมูลค่าของสินค้าที่แถมก็ไม่ต้องนำมารวมเป็นรายได้เพื่อคำนวณหากำไรสุทธิแต่อย่างใด
·ภาษีเงินได้หัก ณ ที่จ่าย การแถมสินค้าให้แก่ลูกค้า ผู้ประกอบการไม่มีหน้าที่ต้องหักภาษีเงินได้ ณ ที่จ่ายจากมูลค่าสินค้าที่แถมให้แก่ลูกค้าแต่อย่างใด 
สินค้าที่แถมให้แก่ลูกค้าที่ซื้อสินค้าหรือใช้บริการ มูลค่าของแถมไม่ว่าจะมากหรือน้อย สามารถเรียกร้องความสนใจจากผู้คนได้เป็นอย่างดี ดังนั้น ผู้ประกอบการจดทะเบียนภาษีมูลค่าเพิ่มที่ได้ส่งเสริมการขายโดยการแถมสินค้าให้แก่ลูกค้าที่ซื้อสินค้าหรือใช้บริการ ควรระมัดระวังและปฏิบัติให้ถูกต้องตามหลักเกณฑ์และเงื่อนไขที่กฎหมายกำหนด สามารถศึกษาได้จาก มาตรา 79 แห่งประมวลรัษฎากร และประกาศอธิบดีกรมสรรพากร เกี่ยวกับภาษีมูลค่าเพิ่ม ฉบับที่  40 ซึ่งได้กำหนดลักษณะ และเงื่อนไข ค่าตอบแทนที่ไม่ต้องนำมารวมคำนวณมูลค่าของฐานภาษี ตามมาตรา 79(4) แห่งประมวลรัษฎากร 
การแถมสินค้า และการให้ส่วนลดแก่ลูกค้า มีเงื่อนไขข้อปฏิบัติที่แตกต่างกัน ผู้ประกอบการจดทะเบียนภาษีมูลค่าเพิ่มต้องระมัดระวังเงื่อนไขการแถมสินค้ากับการให้ส่วนลดแก่ลูกค้า หากปฏิบัติผิดพลาดแล้ว อาจต้องเสียภาษี เบี้ยปรับและเงินเพิ่มเพิ่มเติม สวัสดีครับ